Weermaglid in hof wat vrou glo doelbewus met MIV besmet(Argieffoto) ŉ Lid van die Suid-Afrikaanse Nasionale Weermag (SANW) het Donderdag op aanklag van poging tot moord in die Pretoriase landdroshof verskyn nadat hy na bewering ŉ vrou doelbewus en sonder haar wete met MIV besmet het. Die burgerregteorganisasie AfriForum ondersteun die klaer in die hof nadat die organisasie se privaat vervolgingseenheid in 2018 by die saak betrokke geraak het. Luidens ŉ verklaring deur AfriForum het die privaat vervolgingseenheid ná oorlegpleging met die aanklaer verneem dat die SANW aanvanklik versuim het om die nodige inligting rakende die saak aan die Nasionale Vervolgingsgesag (NVG) te verskaf. “Ná volgehoue druk deur die eenheid is die dossier nou volledig en kon die NVG voortgaan om die beskuldigde aan te kla.” Adv. Phyllis Vorster, aanklaer by die eenheid, sê in die verklaring die beskuldigde het vandag regsverteenwoordiging in die hof gehad, asook ses lyfwagte. Volgens Vorster het dié lyfwagte ŉ werknemer van AfriForum wat foto’s van die beskuldigde buite die hof geneem het, probeer intimideer om dié foto’s uit te wis. “AfriForum wil dit duidelik stel dat ons nie geïntimideer kan word nie, veral nie wanneer dit kom by die strewe na geregtigheid nie. Die familie het ons genader om hulle met die verhoor van die beskuldigde te ondersteun en toe te sien dat hy vir sy dade boet. Ons sal dus voortgaan om dit te doen,” sê Vorster. Die saak is vandag tot 16 September 2020 uitgestel sodat afskrifte van die dossier aan die beskuldigde se regspan oorhandig kan word.